b'\n_START_ARTICLE_\nV\xc3\xa1c\n_START_SECTION_\nHistorie\n_START_PARAGRAPH_\nMagyarene slo seg til ved Donaukneet i 896. Kong Stefan I av Ungarn grunnla i V\xc3\xa1c det f\xc3\xb8rste bispesetet i Ungarn, men dokumentene fra stiftelsen er ikke bevart. Den eldste skriftlige kilde hvor byens navn fremkommer, er en almanakk fra 1074 (Yburg), der byen omtales som Watzenburg. Bykjernen fra middelalderen var opprinnelig del av et festningsomr\xc3\xa5de ved elvebredden. Kong G\xc3\xa9za I oppf\xc3\xb8rte p\xc3\xa5 festningsomr\xc3\xa5det en domkirke til jomfru Maria, hvor han selv ble bisatt i 1077._NEWLINE_Sin f\xc3\xb8rste blomstringstid opplevde byen under biskop Mikl\xc3\xb3s B\xc3\xa1thory (ca 1435 til 1506) som bygget bispesetet i renessansestil. Deretter fulgte det osmanske herred\xc3\xb8mmet. Krigshandlingene mot slutten av den osmanske tiden og oppstanden under Franz II R\xc3\xa1k\xc3\xb3czi f\xc3\xb8rte til utflytting av byen og \xc3\xb8dela infrastrukturen. 1731 \xc3\xb8dela en brann det meste av middelalderbyen. Gjennom den senere bl.a. tyske innvandringen fulgte en ny oppsving i det \xc3\xb8konomiske liv. Mot slutten av det 18. \xc3\xa5rhundret ble V\xc3\xa1c oppf\xc3\xb8rt i barokkstil. Den f\xc3\xb8rste jernbanelinjen mellom V\xc3\xa1c og Pest ble bygget i 1846.\n_START_SECTION_\nSeverdigheter\n_START_PARAGRAPH_\nKatedralen, ogs\xc3\xa5 kalt dom, ble bygget mellom 1761 og 1777 etter oppdrag fra biskop Christoph Anton von Migazzi etter planer av den \xc3\xb8sterrikske hoffarkitekt Isidore Canevale. Katedralen er oppf\xc3\xb8rt i senbarokk-klassisistisk stil. Det er den femte kirken som er reist i bisped\xc3\xb8mmet siden etableringen av bispesetet i det 11. \xc3\xa5rhundret. Hovedalteret er laget over temaet Maria bes\xc3\xb8kelsesdag og fresken i kuppelen dreier seg om treenighetens seier. Begge verk er laget av maleren Franz Anton Maulbertsch (1724\xe2\x80\x931796)._NEWLINE_Den eneste triumfbuen i Ungarn ble ogs\xc3\xa5 reist p\xc3\xa5 oppdrag fra biskop Migazzi i 1764 og av arkitekt Canevale til \xc3\xa6re for Maria Teresia av \xc3\x98sterrike og i forbindelse med hennes bes\xc3\xb8k i byen._NEWLINE_T\xc3\xa5rnet p\xc3\xa5 det nordlige hj\xc3\xb8rnet av middelalderfestningen er det eneste i behold fra middelalderens bygninger i byen. For\xc3\xb8vrig er byens arkitektur preget av barokkstilen.'